Idriji pravimo tudi biser UNESCO dediščine, saj se ponaša kar s tremi UNESCO designacijami. Dediščina živega srebra v Idriji je skupaj s španskim Almadénom priznana na globalnem nivoju, saj je vpisana na UNESCO Seznam svetovne kulturne dediščine, dediščine vsega človeštva. Celotno območje občine Idrija je zaradi izjemnih geoloških in drugih naravnih danosti in znamenitosti del mreže UNESCO globalnih geoparkov. Klekljanje idrijske čipke pa je skupaj s klekljanjem slovenske čipke vpisano na UNESCO reprezentativni seznam nesnovne kulturne dediščine človeštva.